[Paschalis Episcopus servus servorum Dei dilecto filio Pontio Cluniacensi Abbati, salutem et Apostolicam benedictionem. Bonum et laudabile Cluniacensium fratrum desiderium extitisse nequaquam ambigimus, cum te in Abbatem ad suarum animarum custodiam elegerunt. Stude ergo per Dei gratiam, fili in Christo carissime, quantùm in te est bonum eorum desiderium adimplere; ut et ipse in Religione proficias, et eos qui tibi commissi sunt in Dei semper timore custodias. De benignitate autem Sedis Apostolicæ, et beati Petri gratia candidum tibi Pallium mittimus, de quo Dalmaticas in usum debeas vestræ Ecclesiæ præparare. Nos siquidem Dalmaticæ, Compagorum, Chirothecarum, et Mitræ usum in festivitatibus octo Monasterii tui præcipuis, sicut antecessori tuo felicis memoriæ Hugoni Abbati à prædecessore nostro concessus est, ita tibi speciali dilectione concedimus. Vide ergo ut, sicut ejus locus tenes, sicut dignitatem assecutus es, ita etiam Religionem teneas et industriam prosequaris; quatinus per Dei gratiam, et Monasterii salus inconcussa permaneat, et tam in te, quàm in illis divini nominis gratia exaltetur. Datum apud Castellium XVI. Kalendas Novembris. Bullata in plumbo pensili, cum simplici filo retorto.]